Yksityisleasing on yleinen termi, jolla viitataan yksityishenkilöille suunnattuun uusien autojen leasingiin sekä osamaksurahoituksen muotoon, jossa auton voi palauttaa palveluntarjoajalle tai ostaa itselleen sopimuskauden päätteeksi. Kuluttajalle näissä kahdessa tavassa ei ole isoa eroa. Käytettyjen autojen liisauksesta käytetään usein nimitystä vaihtoleasing.
Yksityisleasing voidaan nähdä auton pitkäaikaisena vuokraamisena, jossa auto rahoitetaan kuukausimaksulla, joka pysyy samana sopimuskauden ajan. Sopimukseen kuuluu myös kiinteä sopimusaika (esim. 4 vuotta) ja kiinteä kilometriraja (esim. 15 000 km/vuosi), jonka sopimuskaudella saa ajaa.
Puhtaasti autoleasingia tarjoaa ainakin ALD. Santander puolestaan toimii usean osamaksukaupan rahoittajana. Monet palveluntarjoajat ovat paketoineet ja brändänneet sopimukset helposti lähestyttäviksi ja ymmärrettäviksi kokonaisuuksiksi. Helppous onkin avainsana, sillä kuluttaja voi keskittyä vain kuukausimaksun maksamiseen huolehtimatta auton arvon alenemisesta.